Hvis du lider af allergi, så er der godt nyt fra Aarhus Kommune. Den vil nemlig gøre livet lettere for folk, der får røde, kløende øjne, vejrtrækningsproblemer og nyser, når de bliver udsat for pollen.

Kommunen har forbudt at plante nye birketræer på offentlige arealer i byen, fordi birk er en af de træarter, som giver mest gene for pollenallergikere.

Læs også : Undersøgelse: Allergi årsag til mange tusinde sygedage

Det fortæller biolog Peter Søgaard fra Aarhus Kommunes Natur og Teknik.

"Ved at undgå at plante birk i skove, langs veje og i parker kan man sænke den gene med nogle procent, så man kan tilgodese de pollenallergikere, der bor i byen." Peter Søgaard, biolog, Aarhus Kommunes Natur og Teknik

- Ved at undgå at plante birk i skove, langs veje og i parker kan man sænke den gene med nogle procent, så man kan tilgodese de pollenallergikere, der bor i byen, forklarer han.

Umuligt at udrydde

Kommunen kan dog ikke udrydde birkepollen helt. Dels fordi der står masser af birketræer på private arealer, men især fordi langt det meste pollen kommer flyvende fra kæmpestore birkeskove i Polen og Sverige.

- Når vinden lige drejer i den retning, så kommer der nogle kæmpe skud af birkepollen i luften op til os. Birk er meget let pollen, så det kan rejse flere hundrede kilometer, siger Peter Søgaard.

Alligevel er det ikke forgæves Peter Søgaard regner nemlig med, at kommunen kan nedsætte nedsætte pollenbelastningen med mellem 10 og 30 procent.

- Det er trods alt et skridt i den rigtige retning, siger han.

Græsset skal slås for allergikerne

Aarhus har også opført en allergivenlig skov ved Åbo vest for byen, som er plantet uden birk og el.

Men det er især i det tætbefolkede byområde, at forbuddet mod nye birketræer har effekt, siger Peter Søgaard.

- Der er jo ingen grund til at lave birketræer langs hele Ringgaden, hvor der færdes rigtig mange mennesker. Der er trods alt flere mennesker inde i byen, end der er i det åbne land, hvor der sikkert står birketræer mange steder.

Læs også : Børn i storbyen får mere allergi end dem på landet

Aarhus Kommune forsøger også at dæmpe antallet af græspollen, som mange også er allergiske over for. Det sker ved at sørge for at slå græsset i parkerne, inden det blomstrer og udsender pollen.